માટુંગાની વાત જ અલગ છે. અહીંનું કલ્ચર, અહીંના બ્રૉડ રસ્તાઓ, અહીંનું વેધર અને અહીંની પરંપરા. માટુંગામાં જ મારો જન્મ થયો છે અને માટુંગામાં જ હું ભણ્યો છું. રુઇયા કૉલેજમાં મેં મારું ગ્રૅજ્યુએશન પૂરું કર્યું એ પછી મારી પાસે ઑપ્શન હતા કે હું સબર્બમાં શિફ્ટ થઈ શકું, પણ મારે જ માટુંગા છોડવું નહોતું. આજે પણ હું દરરોજ સવારના સબબ્ર્સમાં આવું છે. સિરિયલનું શૂટિંગ તો છેક નાયગાવમાં હોય તો મારે ટ્રાવેલ કરીને ત્યાં સુધી જવું પડે, પણ જ્યારે એ બધું કામ પૂરું કરીને હું પાછો માટુંગા આવતો હોઉં ત્યારે મને જબરદસ્ત શાંતિ મળે છે. એમાં પણ મૉન્સૂનના દિવસોનું માટુંગા તો જબરદસ્ત રોમૅન્ટિક થઈ જાય. આ દિવસોમાં જો તમે માટુંગા જુઓ તો તમને એ ઇંગ્લૅન્ડનું મિનીએચર વર્ઝન જ લાગે. ચારે તરફ ગ્રીનરી, ફૂલોની ખુશ્બૂ અને લાંબા બ્રિટિશ સ્થાપત્યના રસ્તાઓ.